**Rikostaustaote lasten kanssa toimimiseen**

**Ri­kos­taus­taot­teel­la tar­koi­te­taan ri­kos­re­kis­te­rio­tet­ta, joka on tar­koi­tet­tu esi­tet­tä­väk­si työ­nan­ta­jal­le, vi­ran­omai­sel­le, op­pi­lai­tok­sel­le tai va­paa­eh­tois­toi­min­nan jär­jes­tä­jäl­le Suo­mes­sa, kun hen­ki­lö ryh­tyy toi­mi­maan alai­käis­ten kans­sa.**

Työntekijän ja opiskelijan rikostaustaote annetaan vain henkilölle itselleen. Henkilö ei voi valtuuttaa esimerkiksi työnantajaa tilaamaan otetta. Vapaaehtoistoimintaa varten tarvittavan rikostaustaotteen tilaa vapaaehtoistoiminnan järjestäjä vapaaehtoisen suostumuksella.

Ote on tarkoitettu ainoastaan esitettäväksi suomalaisen työnantajan, lupaviranomaisen, oppilaitoksen tai vapaaehtoistoiminnan järjestäjän nähtäväksi. Rikostaustaotteen vastaanottaja ei saa kerätä tai tallentaa rikostaustaotteesta ilmeneviä tietoja. Vastaanottaja voi tehdä asiakirjoihinsa ainoastaan merkinnän siitä, että ote on esitetty ja tässä yhteydessä kirjata muistiin otteen tunnistetiedot, joita ovat kyseisen henkilön nimi ja otteen päivämäärä. Henkilötietojen käsittelyä määrittelee Yleinen tietosuoja-asetus, johon pääset [**TÄSTÄ**](https://europa.eu/youreurope/business/dealing-with-customers/data-protection/data-protection-gdpr/index_fi.htm)

## **Otteen tilaaminen ja lähettäminen**

Työntekijän otetta tilattaessa on ilmoitettava, mitä työnantajaa ja tehtävää varten se tilataan. Jos työnhakija kuuden kuukauden kelpoisuusajan kuluessa joutuu esittämään rekisteritietonsa myös muulle työantajalle kuin mitä varten ote on tilattu, hän voi käyttää aiemmin tilaamaansa otetta.**Ote annetaan vain yli kolme kuukautta kestävää työ- tai virkasuhdetta varten.**

Rikostaustaote lähetetään tilaajan **väestörekisterissä voimassa olevaan** osoitteeseen. **Käsittelyaika on seitsemän työpäivää**. Ote maksaa 12,00 euroa. Lasku lähetetään erikseen.

**Hakemukset sähköisesti:** [www.oikeusrekisterikeskus.fi](http://www.oikeusrekisterikeskus.fi)

Otteen tilaaminen onnistuu helposti täyttämällä ja lähettämällä sähköinen hakemus Oikeushallinnon asiointipalvelun kautta. Sähköinen asiointi vaatii vahvan tunnistautumisen (pankki- tai mobiilitunnistautuminen). Jos käytettävissäsi ei ole sähköistä tunnistautumista, voit tulostaa hakemuslomakkeen.)
 **Otteessa olevat tiedot**

Työnantajan tai eräiden viranomaisten on vaadittava rikostaustaote nähtäväksi, jos työtehtävään pysyväisluontoisesti ja olennaisesti kuuluu työskentelyä lasten kanssa. Rikostaustaotteeseen merkitään ainoastaan ne rikosrekisteriin sisältyvät tiedot, joilla on arvioitu olevan erityistä merkitystä, kun henkilö työskentelee lasten kanssa.

Otteeseen merkitään siten tiedot ratkaisusta, jolla henkilö on tuomittu seuraavista rikoksista:

1. Lapseen kohdistuvat rikokset

-sukupuolisiveellisyyttä loukkaavan kuvan levittäminen
-törkeä sukupuolisiveellisyyttä loukkaavan lasta esittävän kuvan levittäminen
-sukupuolisiveellisyyttä loukkaavan lasta esittävän kuvan hallussapito
-lapsen seksuaalinen hyväksikäyttö
-törkeä lapsen seksuaalinen hyväksikäyttö
-seksuaalipalvelujen ostaminen nuorelta
-lapsen houkutteleminen seksuaalisiin tarkoituksiin

2. Seksuaalirikokset

-raiskaus
-törkeä raiskaus
-pakottaminen sukupuoliyhteyteen
-pakottaminen seksuaaliseen tekoon
-seksuaalinen hyväksikäyttö
-seksuaalinen ahdistelu
-seksikaupan kohteena olevan henkilön hyväksikäyttö
-paritus, törkeä paritus
-sukupuolisiveellisyyttä loukkaavan lasta koskevan esityksen seuraaminen

3. Väkivaltarikokset

-tappo, murha, surma
-törkeä pahoinpitely
-törkeä ryöstö

4. Vapauteen kohdistuvat rikokset

-ihmiskauppa
-törkeä ihmiskauppa

5. Huumausainerikokset

-huumausainerikos, törkeä huumausainerikos
-huumausaineen käyttörikos
-huumausainerikoksen valmistelu
-huumausainerikoksen edistäminen
-törkeä huumausainerikoksen edistäminen

Otteeseen merkitään tiedot myös sakkorekisteriin merkityistä sakoista, jotka on tuomittu lapseen kohdistuvista rikoksista tai seksuaalirikoksista sekä toisissa Euroopan unionin jäsenvaltioissa tuomituista vastaavista rikoksista. Lisäksi otteelle merkitään tieto toisessa Euroopan unionin jäsenvaltiossa annetusta kiellosta työskennellä tai muuten toimia alaikäisten parissa.

Jos henkilö ei ole syyllistynyt edellä tarkoitettuihin rikoksiin, rikostaustaote sisältää todistuksen tästä. Rikostaustaotteesta ei siten ilmene, jos rikosrekisterissä on tieto muusta kuin edellä luetelluista rikoksista.

Rikostaustaote ei saa olla kuutta kuukautta vanhempi, kun se esitetään työnantajalle, oppilaitokselle tai viranomaiselle.

Julkaistu 26.5.2020
Oikeusrekisterikeskus

**Kenelle palokunta voi hakea rikosrekisteriotteen?**

Hakeminen on palokunnan päätettävissä, joissain palokunnissa ote on haettu nuoriso-osaston vastuuhenkilöiden ja kouluttajien lisäksi koko hälytysosastolle, joissain palokunnissa osalle hallituksen jäseniä. Päätös on palokunnan, asiaa kannattaa pohtia tarkasti. Tässä esimerkki erään palokunnan listauksesta.

XXX VPK:ssa rikosrekisteriote pyydetään, kun henkilö:

Aloittaa nuoriso-osaston kouluttajana (tapahtumia yli 10krt/vuosi).

Valitaan ensimmäistä kertaa osastonjohtajaksi tai varajohtajaksi.

Toimii leirillä nuorten vastuuhenkilönä.

Toimii muissa nuoriso-osaston tapahtumissa valvojana.

XXX VPK:ssa rikosrekisteriotetta ei pyydetä, jos henkilö toimii:

Harjoituksissa konemiehenä, apukouluttajana tai muuten vähäisessä roolissa, eikä säännöllisesti (alle 10krt/vuosi).

Leireillä, kursseilla tai toimintaharjoituksissa muonitus- tai muissa tukitoimissa, missä ei majoituta nuorten kanssa tai ohjata heidän toimintaansa.

**Kuka rikosrekisteriä voi hakea?**

Rikosrekisteriotteen voi hakea palokunnan tietosuojeluvaltuutettu, jos sellainen on nimetty, tai muutoin hallituksen erikseen nimeämä henkilö (esim. palokunnan päällikkö tai hallituksen puheenjohtaja).

**Mitä rikosrekisteriotteella tehdään?**

Palokunnassa erikseen sovittu henkilö ylläpitää HAKA -merkintöjä tarkistettujen henkilöiden osalta. Merkinnöistä käy ilmi päivämäärä, jolloin ote on tarkastettu, sekä otteen päiväys. Merkintöihin on pääsy vain palokunnan erikseen sovituilla henkilöillä. Muita tietoja ei saa tallentaa ja rikosrekisteriote on luovutettava vapaaehtoiselle välittömästi tarkastuksen jälkeen.

Jotta vapaaehtoistoiminnan järjestäjä pääsee rikostaustan tarkistamismenettelyn piiriin, tulee sen luoda toimintaansa koskeva ohjeistus alaikäisten henkilökohtaista koskemattomuutta turvaaviksi toimiksi. Oikeusrekisterikeskus on osallistunut vapaaehtoistoiminnan järjestäjien kanssa laatimiseen. Ohjeisiin pääset [**TÄSTÄ**](https://www.seuraohjelma.fi/seuranhallinto/seuratoimijat/vapaaehtoiset/getfile.php?file=308)Linkki ohjeisiin on myös UPL:n kotisvuilla, [www.upl.fi](http://www.upl.fi) -> Järjestötoiminta palokunnissa -> materiaalipankki palokunnille.